Fizarana 42 alahahady, 23 septambra 2007; lah 3537 tsy mba tovolahy mora mitolefika i ndretsa. Fantany fa tsy hisy famindram-po azo antenaina amin’ireto jiolahy lian-drà ireto. Ny herin-tsaina sy ny herim-batany ihany sisa no azony hamonjena ny tenany. Lalim-paka ao am-pony koa ny finoana fa raha sitrak’andriamanitra ny hanavotra azy mba tsy hatelin’ny fahafatesana ato anatin’ity ala feno horohoro ity, dia hahita fahagagana tsy ampoizina izy. Tao anatin’ny segondra vitsy no nanangonany ny hery rehetra tao aminy. Toy ny tselatra no niantsapazany teny amin’ilay nitana basim-borona ka nisintonany an’ilay fiadiana tamim-pahakingana. Tratran’ny tampoka tsy nampoizina ireto jiolahy ka tsy nisy tonga saina raha tsy efa nipoaka indray mandeha ny basy ka nahavoa ny lohalik’ilay lehibeny. Niaraka tamin’izay koa anefa dia efa nitsipotitra teo amin’ny tany ny roalahy tamin’ireo nanakaiky an’i ndretsa noho ny hakingany amin’ny fanjerana olona. Antsilava iray sy basim-borona mifahana no eny am-pelatanan’i ndretsa amin’izao fotoana izao, ary hainy koa ny mampiseho tao anatin’ny fotoana fohy fa havanana amin’ny haiady izy, ka tsy nisy sahy niroso hibeda azy iretsy jiolahy sisa mbola manam-piadiana. Na izany aza anefa, tsy afaka ny hifampitazana ela amin’izy ireo eo i ndretsa fa tsy maintsy mitady hirika ahafahana mandositra. Rehefa tonga saina manko iretsy andaniny ka hahatsapa fa olon- tokana ihany io anoloany io fa tsy maro tahaka azy ireo, dia mety hisy sahy hanao vy very hiara-mirona ka ho sahirana tokoa i ndretsa raha ho afa-bela. Nampiasa ny hakingany amin’ny fahaizana midify any anaty kirihitra sy any ambadiky ny hazo i ndretsa, ka na nifanaretsaka aza ny toraka antsy sy ny lefona ary vato, dia tsy nahavoa azy. Ny poa-basy mitsitapitapy no mba fiarovan-tenany rehefa misy mitady hanakaiky azy loatra iretsy mpanenjika. Hana- petra ihany anefa izany satria voafetra ny isan’ny bala. Iretsy jiolahy koa, efa zatra fanafihana ka tsy taitran’izay feom-basy fa miroso miroso ihany. Tombony ho azy ireo koa ny fahalalana ny aty ala raha mihoatra amin’i ndretsa, ka toa mahita hirika hipotrana hatrany izy ireo. Tsapan’i ndretsa fa miha-tery ny lalana handosirany, izy rahateo koa miha-reraka, ny lalana hombàny tsy azony veroka akory. Tsy kivy anefa i ndretsa. Raha mbola misy aina mitampify ao aminy, na dia kely monja aza, dia adidiny ny miaro an’izany. Na dia tsy te-handatsa-drà mivantana aza i ndretsa, mba ho fiarovany ny ainy dia nisy telolahy tamin’ireo mpanenjika azy no namoy ny ainy rehefa nanaovan’i ndretsa ampitaka tamin’ny tampodifohy tampoka. Vao mainka anefa naharomotra an’iretsy hafa ny nahita ny namany maty teny an-dalana, ka toy ny firembin’ny amboadia ny zanak’ondry no fihazany an’i ndretsa. Tsy fantatr’i ndretsa na miha-mivoaka na miha-miditra ny atiala izy. Misy karazan-javamaniry sy karazam-biby tsy mbola fahitany tojo azy eny am-pandosirana eny, saingy tsy manam-potoana handihinihana an’ireny izy. Mifangaro amin’ny fikatsakatsaky ny biby mandeha ao an’ala ihany koa ny fikatsakatsak’ireo mpanenjika azy any anaty kirihitra matevina any ka tsy hainy intsony ny manavaka azy. Fa rehefa nifanenjika nandritra ny ora maromaro tao anaty ala tao izy ireo dia nandre feo mirohondroana tany alohany tany i ndretsa. Arakaraka ny hanatonany no maha-mafy an’ilay feo. Ary nony tena akaiky izy dia fantany fa feon-drano mianjera any ambany any ilay izy. Niakatra teo amin’ny havoana i ndretsa, ka teo vao hitany fa hantsam-bato sy rian-drano no manoloana azy. Ary indrisy fa indro tazany miha-manatona azy ireo jiolahy lian-drà. Hitohy